**ELŐTERJESZTÉS**

Mórágy Község Képviselő - testületének 2022. március 23-i

rendes/rendkívüli testületi ülésére

|  |  |
| --- | --- |
| Tárgy: | Mórágyi Általános Iskola átszervezésével kapcsolatos döntés meghozatala |
| Előterjesztő: | Glöckner Henrik polgármester |
| Előterjesztést készítette: | Simondi Zoltánné igazgatási előadó |
| Előterjesztés száma: | 19. sz. |
| Az előterjesztés a jogszabályi feltételeknek megfelel: | igen |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Glöckner Henrik polgármester |

**Tisztelt Képviselő-testület!**

A Tamási Tankerületi Központ a Mórágyi Általános Iskola átszervezéséhez – amely a szakmai alapdokumentum módosításával jár együtt- kérte a Mórágy Község Önkormányzat Képviselő-testület támogatását.

A nemzeti köznevelésről szóló 2011. évi CXC.törvény (továbbiakban Nkt.) szerint

**4.§** *11****.****. intézményátszervezés: minden olyan fenntartói döntés, amely az alapító okirat, szakmai alapdokumentum 21. § (3) bekezdés c)-j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges,*

Intézményátszervezésről akkor beszélhetünk, ha az Nkt.21.(3) bekezdésének c)-j pontjaiban felsorolt valamelyik elemét kívánja a fenntartó módosítani.

21.§ (3) A köznevelési intézmény alapító okirata, szakmai alapdokumentuma tartalmazza

*a)* az alapító és a fenntartó nevét és székhelyét,

*b)* az intézmény - az e törvény felhatalmazása alapján kiadott miniszteri rendelet alapján meghatározott - hivatalos nevét,

*c) az intézmény típusát,*

*d) az intézmény*

*da) feladatellátási helyét,*

*db) székhelyét,*

*dc) tagintézményét,*

*dd) telephelyét,*

*e) feladatellátási helyenként az alapfeladatának jogszabály szerinti megnevezését,*

*f) nevelési, oktatási feladatot ellátó feladatellátási helyenként felvehető maximális gyermek- vagy tanulólétszámot alapfeladatonkénti és munkarendenkénti bontásban,*

*g) iskolatípusonként az évfolyamok számát,*

*h) alapfokú művészetoktatás esetén a művészeti ágak, azon belül a tanszakok megnevezését,*

*i)* szakgimnázium esetén a szakképesítés megnevezését, azonosító számát, szintjét, szakiskola esetén a szakképesítés, szakma, részszakma megnevezését, azonosító számát, szintjét,

*j) a feladatellátást szolgáló vagyont, továbbá a vagyon feletti rendelkezés vagy a vagyon használati jogát,*

*k)* az önálló költségvetéssel rendelkező intézmény esetében a gazdálkodással összefüggő jogosítványokat.

A Tamási Tankerületi Központnak az Nkt.83.§ (3) bekezdése alapján az intézmény átszervezésével kapcsolatban be kell szereznie a Nkt.83.§ (4) bekezdésében megjelölt szervek véleményét, többek között a **vagyonkezelésben levő ingatlan tulajdonos önkormányzatának véleményét, azaz Mórágy Község Önkormányzat Képviselő-testületének véleményét.**

**A megkeresés tartalmazza a Tamási Tankerületi Központ átszervezési javaslatát, amelyek a következők:**

1. A Mórágyi Általános Iskola tagintézményként beolvad a Cikói Perczel Mór Általános Iskolába Cikói Perczel Mór Általános Iskola Mórágyi Általános Iskola néven.
2. Mórágyon aCikói Perczel Mór Általános Iskola Mórágyi Általános Iskola néven tagintézményként működik tovább az általános iskola, az alsó tagozaton folyik tovább a nevelő-oktató munka, a felső tagozta a cikói iskolába folytatja tovább tanulmányait. Az utazást az érintett önkormányzatok a tankerületi központtal együttműködve szervezik meg.
3. Az újonnan létrehozott tagintézményben az alsó tagozat 1. évfolyamtól a 4. évfolyamig, általános iskolai nevelés-oktatás nappali rendszerű oktatásban felvehető maximális létszám 15 fő (ebből sni létszám : 5 fő) , valamint a nemzetiséghez tartozó általános iskolai nevelés-oktatás ( nyelvoktató nemzetiségi nevelés-oktatás (német ) felvehető maximális létszáma 50 fő ( ebből sni létszám :10 fő ) lesz.

***Az átszervezés indokolása a Tankerület részéről a következő:***

*A Mórágyi Általános Iskola székhelyén jelenleg 1-2. és 3-4. összevont osztály tanul. A 2021/2022. tanévben a tanulókat 4 fő tanító, 3 fő tanár és 7 fő óraadó tanítja. A Bátaapáti telephelyen 1-4 évfolyamon 29 fő tanul ( számított létszám 31 fő )*

*A Mórágyi Általános Iskola tagintézményként működik tovább alsóoktatási feladatokat tagozatos nevelés-oktatási feladatokkal, továbbra is ellátva a német nemzetiségi feladatokat.*

A Tamási Tankerületi Központ a Képviselő-testület véleményét tartalmazó határozatát legkésőbb 2022. március 28-ig (hétfő) kéri eljuttatni, a Tamási Tankerületi Központ címére (7090 Tamási, Szabadság u. 29.)

Tamási Tankerületi Központ felkérő levele az előterjesztés mellékletét képezi.

Kérem a Tisztelt Képviselő-testületet, hogy az előterjesztést megtárgyalni, a határozati javaslatokat elfogadni szíveskedjen.

**Határozati javaslat:**

Mórágy Község Önkormányzatának Képviselő-testülete a Mórágyi Általános Iskola átszervezésével kapcsolatban a Tamási Tankerületi Központ által megküldött véleményt kérő megkeresését megtárgyalta, és a következő véleményt alakította ki:

Mórágy Község Önkormányzatának Képviselő-testülete – mint a vagyonkezelésben lévő ingatlan tulajdonos önkormányzat - a Tamási Tankerületi Központ átszervezési javaslatával nem ért egyet, és a levélben megfogalmazott átszervezés indokolását elfogadni nem tudja. A Képviselő-testület egyeztetést kezdeményez a Tamási Tankerületi Központtal, valamint a Mórágyi Általános Iskola tantestületével. A Képviselő-testület felhatalmazza a polgármestert az egyeztetéshez szükséges lépések megtételére.

A Képviselő-testület véleményét az alábbi indokokra alapozza:

* Valószínűsítjük, hogy a mórágyi gyermekek napi 1-1,5 óra utaztatásával a tanulmányi eredményük romlana a fáradtság, koncentráció hiány következtében. Mórágy és Cikó között jelentős a távolság (14 km), és az utak minősége sem megfelelő a napi ingázáshoz.
* Mórágy a Tankerület peremén helyezkedik el. Történelmileg, földrajzilag idegen a lakosság számára Mórágyról a Cikó községbe történő ingázás. A tervezett döntéssel a szülők rákényszerülnének, hogy egyéni megoldásokkal a Tankerületen kívüli iskolákba járassák gyermekeiket.
* A Kormány programjával ellentétes irányba indulna meg a falu élete.
* A községben munkahelyek megszűnésével járna.
* A település civil szervezeteinek utánpótlása veszélybe kerülne, ezáltal a község kulturális élete erősen meggyengülne.
* Az utóbbi évben elindult betelepülési kedv (CSOK és egyéb állami támogatásoknak köszönhetően) valószínűleg megtorpanna, megállna.
* A felső tagozat megszüntetése – végső soron - a település megtartó erejére és fennmaradására végzetes hatással lenne.
* A Képviselő-testület véleménye szerint a kisiskoláknak változatlanul van létjogosultsága a családias, gyermekközpontú működésnek köszönhetően, főleg a hátrányos helyzetű gyermekek esetében.

A Képviselő-testület úgy határozott, hogy minden eszközzel élni kíván az iskola megmaradásáért.

Határidő: 2022. március 28.

Felelős: Glöckner Henrik polgármester

Határozattal értesítve: Tamási Tankerületi Központ Tamási, Szabadság utca 29.

Mórágy, 2022. március 17.

Glöckner Henrik sk.

polgármester